Urmareste Modifică dimensiunea fontului: Play

Bucureşti, 20 noiembrie /Agerpres/ - Primarul general, Gabriela Firea, a declarat că 2016 este primul an în care Poliţia Locală Bucureşti nu va fi reprezentată la defilarea organizată cu ocazia Zilei Naţionale şi a apreciat că acesta "nu este un semnal bun".



"Am fost neplăcut surprinsă să aflu că acest an este primul în care Poliţiei Locale Bucureşti, care reprezintă poliţiile locale din toată ţara, din toate judeţele, nu i se mai permite să defileze nici măcar un minut. Nu ştiu cine nu a vrut, cineva clar nu a vrut şi ne-a tăiat de pe listă. Este primul an în care poliţia locală, prin reprezentanţii de la Bucureşti, nu va putea defila. Şi cred că nu este un semnal bun pentru aceşti oameni care nu lucrează în condiţii tocmai bune şi nici nu au salarii mari şi cred că se simt jigniţi în acest moment", a spus edilul general, duminică seara, la România Tv.



Ea a adăugat că pe 25 noiembrie ar trebui să fie finalizate lucrările la Arcul de Triumf.



"Am fost în grupul de lucru care organizează parada militară pentru Ziua Naţională, după câţiva ani de absenţă, anul acesta, la Arcul de Triumf. Au fost lupte seculare - că să folosesc o metaforă - în urma cărora am reuşit să deblochez şantierul de la Arcul de Triumf deoarece constructorul - asocierea dintre două firme de construcţii -, consultantul şi proiectantul nu aveau o poziţie convergentă, aveau poziţii ireconciliabile", a precizat ea.



Pe 7 noiembrie, Gabriela Firea anunţa că lucrările de consolidare, restaurare şi conservare la Arcul de Triumf vor fi încheiate până pe 25 noiembrie, astfel încât să permită pregătirile pentru parada de Ziua Naţională. AGERPRES/(A - autor: Irinela Vişan, editor: Irina Poenaru)